**ΘΟΥΚΥΔΙΔΗ- ΠΕΡΙΚΛΕΟΥΣ ΕΠΙΤΑΦΙΟΣ**



Διπλό πορτρέτο του Ηροδότου και του Θουκυδίδη, Εθνικό αρχαιολογικό μουσείο Νάπολης

**ΕΠΙΓΡΑΜΜΑΤΙΚΗ ΑΠΟΔΟΣΗ ΤΩΝ ΚΕΦ. 42 - 46**

**Κεφάλαιο 42** : Έπαινος των νεκρών. Ο Θ. με το κεφάλαιο αυτό ανταποκρίνεται, τόσο σε μορφή όσο και σε περιεχόμενο στο τυπικό διάγραμμα των επιταφίων. Το ιδιαίτερο στοιχείο στο χειρισμό αυτού του επαίνου από το Θ. βρίσκεται στην απροσδόκητη δήλωσή του ότι ο αναμενόμενος έπαινος έχει γίνει κιόλας στο μεγαλύτερό του μέρος. Αυτό αποτελεί ένα πρωτότυπο και αποδοτικό ρητορικό τέχνημα για την τυπική παράκαμψη των αναγκών της δομής.

**Κεφάλαιο 43**: Προτροπή για τους πολίτες. Προσπαθεί ο ρήτορας να τονώσει το πατριωτικό φρόνημα των Αθηναίων. (α) Οι ζώντες πρέπει να φανούν άξιοι υπερασπιστές της πόλης τους, που το μεγαλείο της είναι δημιούργημα ανδρών με υψηλό φρόνημα (43, 1-2). (β) Οι νεκροί κέρδισαν ο καθένας ξεχωριστά τον αιώνιο και πάνδημο έπαινο με τη διαιώνιση της μνήμης τους για την υπέροχη προσφορά τους (43,3). (γ) Αυτούς τους νεκρούς πρέπει να μιμηθούν οι ζώντες, για να κερδίσουν με την ελευθερία την ευτυχία (43, 4).(δ) Όλοι και στην ευτυχία τους και στη δυστυχία τους, οφείλουν να είναι πρόθυμοι για τη θυσία (43, 5). (ε) Ο θάνατος που έρχεται ύστερα από δειλία είναι ατιμωτικός, ενώ ο γενναίος θάνατος είναι λυτρωτικός (43, 6).

**Κεφάλαιο 44**: Προτροπή για τους γονείς των νεκρών, παραμυθία (παρηγοριά), για τους συγγενείς των νεκρών πολεμιστών, αποφεύγοντας παραμυθητικούς πλατειασμούς και γλυκερότητες που συνηθίζονται σε άλλους επιταφίους.

**Κεφάλαιο 45**: Προτροπή για τους γιους, αδερφούς και χήρες των προκείμενων νεκρών. Για τους γιους και αδερφούς ο ρήτορας δεν έχει παρηγορητικούς λόγους να απευθύνει, αντίθετα θα τονίσει το χρέος τους να φτάσουν την αρετή των νεκρών και τη δυσκολία του αγώνα τους. Μπορεί κανείς εδώ να διακρίνει την προσπάθειά του να φρονηματίσει. Για τις χήρες – αν πρέπει ν’ ασχοληθεί και μ’ αυτές – (μια ένδειξη της κατώτερης κοινωνικής θέσης των γυναικών στην αρχαία Αθήνα), θα τονίσει το καθήκον τους να βυθιστούν στην αφάνεια της γυναίκας και ιδιαίτερα της χήρας γυναίκας.

**ΕΠΙΛΟΓΟΣ- Κεφάλαιο 46**: Αμοιβές για τους νεκρούς.Με τον επίλογο ο ρήτορας ξαναγυρνάει σε θέματα του προοιμίου, όπου είχε τονίσει ότι παρά την προτίμησή του στα έργα και όχι στα λόγια, θα ακολουθήσει την καθιερωμένη συνήθεια των Επιταφίων λόγων (*χρὴ καὶ ἐμὲ ἐπόμενον τῷ νόμῳ - καὶ ἐμοὶ κατὰ τὸν νόμον εἴρηται*). Έτσι ο λόγος κλείνει με κυκλικό τρόπο. Τρεις είναι οι αμοιβές προς τους νεκρούς, ο λόγος, το έργο (οι τιμές με τα έργα, όπως η κηδεία κτλ.) και το ενδιαφέρον της πολιτείας για τα παιδιά (*αὐτῶν τοὺς παῖδας ἡ πόλις θρέψει*). Με τη σκέψη ότι η αμοιβή των ενάρετων είναι κέντρισμα για αρετή και την προτροπή να επιστρέψει ο καθένας στο σπίτι του μετά το θρήνο για τους νεκρούς, θα τελειώσει ο Επιτάφιος λόγος.

**ΓΕΝΙΚΗ ΘΕΩΡΗΣΗ**

«Επιτάφιος» Θουκυδίδου ή Περικλέους;

Τι άλλο είναι ο Επιτάφιος, παρά ένα δραστικό ελιξίριο αθανασίας του αθηναϊκού μεγαλείου της κλασικής εποχής; Μήπως είναι η χάρτα οργάνωσης μιας ιδανικής πολιτείας και το αντιστάθμισμα μιας πολιτειακής δομής που υπήρξε στην πραγματικότητα, σε αντίθεση με τη φανταστική σύλληψη της πολιτείας του Πλάτωνα κάποια χρόνια αργότερα; Είναι όλα αυτά μαζί και πολλά άλλα.

Ποιος όμως δικαιούται να υπογράψει την εμπνευσμένη αυτή δημηγορία, ως ο δημιουργός της; Ποιος είναι ο σωστός τίτλος της; Θουκυδίδου «Περικλέους Επιτάφιος» ή Θουκυδίδου «Επιτάφιος» διά στόματος Περικλέους; Ποιος είναι ο ρόλος, τελικά, του ταλαντούχου ιστορικού; Είναι ένας απλός στενογράφος της σοφίας του μεγάλου Περικλή ή ο ευφυής αρχιτέκτονας αυτής της σοφίας;

Είτε το ένα συμβαίνει είτε το άλλο από τα παραπάνω, η κληρονομιά για μας σήμερα είναι ανεκτίμητης αξίας. Όχι τόσο γιατί γνωρίζουμε εκ βαθέων μια πολιτεία που βρέθηκε στο ζενίθ της δύναμής της, αλλά κυρίως γιατί έχουμε στα χέρια μας ένα περιεκτικό εγχειρίδιο πολιτικής θεωρίας, το οποίο περιγράφει τη φύση αναπτυξιακών κοινωνικών δομών και ελπιδοφόρων διαρθρωτικών συνθηκών μιας πόλης. Με δύο λόγια, η δημοκρατική Αθήνα του Περικλή, κατά τον 5ο π.Χ. αιώνα, είναι «φωτεινός φάρος» για κάθε σημερινή κοινωνία. Και αυτό γιατί, πέραν όλων των άλλων, διδάσκει: την κοινωνική δικαιοσύνη, την αρμονική εφαρμογή των δημοκρατικών θεσμών, την εσωτερική πειθαρχία, την ξέγνοιαστη και συνάμα δημιουργική ζωή, την ηθική αρετή και ανδρεία, την ανιδιοτέλεια και αυτοθυσία, τη σταθερότητα του ορθολογισμού, την επιβράβευση των προσπαθειών και την αναγνώριση κάθε ανθρώπινης αξίας.

Στη γλώσσα της εποχής μας, όλα αυτά συμπυκνώνονται σε μία φράση: Ο Επιτάφιος είναι το σενάριο μιας τελειότητας, που έχει προεκτάσεις σε πολλούς τομείς (αρχές συμπεριφοράς, τρόπους ζωής, συνήθειες, ηθική, πολίτευμα). Έχει όμως – και αυτό είναι πασιφανές στο κείμενο – και μία σταθερή τάση: μία μόνιμη και πολλές φορές ουτοπικά διογκωμένη εξιδανίκευση. Γιατί ποιος μπορεί να πιστέψει ότι όλα λειτουργούσαν τέλεια στην Αθήνα του Περικλή; Κανείς φυσικά. Και πολύ περισσότερο, όταν είμαστε γνώστες διαπιστωμένων και καταγεγραμμένων ατελειών. Και χωρίς όμως άλλα βοηθητικά στοιχεία, θα ήμασταν σε θέση να δώσουμε την ίδια απάντηση, αφού καμιά «τελειότητα» δεν είναι αμιγής σε κάθε κοινωνία.

Ό,τι μπορούμε πάντως να αξιοποιήσουμε και να μιμηθούμε σήμερα από τη σοφία του αρχαίου κειμένου, θα είναι για μας μέγιστο κέρδος. Και ευτυχώς που ο ομιλητής διαφύλαξε ευλαβικά τη διαχρονικότητα των λόγων του και παραγκώνισε την κατά τα άλλα αξιοθαύμαστη ανδρεία και αυτοθυσία κάποιων νεκρών πολεμιστών. Δεν είναι κυνικό να λέμε ότι οι άνθρωποι γεννιούνται και πεθαίνουν με μία αέναη και σταθερή διαδικασία, δίχως πρωτοτυπίες. Και δεν είναι συμπέρασμα αυτό κυνικό, γιατί είναι μία αναντίρρητη αλήθεια. Τελικά, σημασία δεν έχουν τα σώματα, που από έμψυχα γίνονται άψυχα για κάποιο λόγο, αλλά τα φρονήματά τους. Αυτά τατελευταία επιδίωξε και κατάφερε να διασώσει ο ρήτορας για μας. Πόσα απ‟αυτά σήμερα έχουμε κάνει πράξη; Ελάχιστα. Πάντως, ο Επιτάφιος προσφέρεται πάντοτε για μια γρήγορη επανάληψη, όπως ακριβώς κάνουν οιμαθητές, στην εξεταστέα ύλη των οποίων περιλαμβάνεται το βαθυστόχαστο κείμενο. Και εμείς όλοι όμως είμαστε μαθητές, στο μεγάλο σχολείο της σύγχρονής μας πραγματικότητας, και δίνουμε καθημερινά εξετάσεις, με στόχο τη βελτίωση της φυσιογνωμίας της ανθρωπότητας. Προς αυτήν την κατεύθυνση, δεν πρέπει να ξεχνάμε ότι κάθε νέα ανάγνωση του Επιταφίου διδάσκει κι αναλύει πιο βαθιά, πιο ουσιαστικά και πιο καίρια μία ζωτική αλήθεια: τον τρόπο και το κέρδος «τοῦ ζῆν βίον ἀγαθόν».